‏07/02/2014

 **492/0**

**לכבוד**

**מר בנימין נתניהו**

**ראש ממשלת ישראל**

נכבדי,

**הנדון: בקשה דחופה להימנע מדיון בהצעת החלטה לממשלת ישראל אשר ענינה גיבוש תכנית לקידום שילובם המיטבי של יוצאי אתיופיה בחברה הישראלית**

נתבקשתי בשם שולחתי, האגודה הישראלית למען יהודי אתיופיה, להלן:"האגודה") לפנות אליך בטרם קיום ישיבת הממשלה העתידה לדון ולהחליט בענין שבנדון ביום א' הקרוב ה- 09/02/2014 .

1. הצעת ההחלטה שבנדון עוסקת בענין בעל חשיבות עליונה לקהילת יוצאי אתיופיה בישראל (להלן:"הקהילה") ומכוחה תגובש מדיניות תקציבית ואחרת כלפי הקהילה.
2. כפי הידוע לך ממוצע השנים בהם מצויה הקהילה בארץ עומד על כ- 25 שנים וממילא אין המדובר בעולים חדשים אשר המשרד האמון על הטיפול בהם הינו משרד העליה והקליטה.
3. הצעת ההחלטה שבנדון, קובעת כי המשרד אשר יוביל את המדיניות לקידום שילובם המיטבי של יוצאי אתיופיה יהיה משרד העליה והקליטה ועל כך מבקשת שולחתי לערער.
4. קצרה היריעה לפרט את שלל הנימוקים כנגד הקביעה זו, די אם אציין כי קהילת יוצאי אתיופיה הינה קהילה אשר רובם המכריע של חבריה אינם בגדר עולים חדשים כי אם אוכלוסיה בעלת גוון מיוחד הדורש טיפול מצידם של משרדי ממשלה ורשויות שונות, אך ודאי שמצוקות הקהילה אינן מתמקדות בטיפול כזה או אחר של משרד העליה והקליטה.
5. עוד אתכבד ואפנה אותך לדו"ח מבקר המדינה לשנת 2012 (להלן:"הדו"ח") בו נקבע מפורשות כי החלטת הממשלה 3116 לפיה הוטלה על משרד העליה והקליטה הנהגת על לביצוע תכנית חומש לשילוב יוצאי אתיופיה כשלה נוכח חוסר יכולתו של משרד העליה והקליטה לעמוד במטלה זו.
6. עוד קובע מבקר המדינה בדו"ח כי ככלל הפרקטיקה הנוהגת בממשל הישראלי היא שהנהגת תכניות רב שנתיות ובין משרדיות היא בידי משרד רוה"מ לו הידע והיכולת הדרושים לשם הוצאת התכניות מן הכח אל הפועל.
7. מכל המקובץ לעיל עולה כי המסקנה הנדרשת היא להותיר את הנהגת העל לקידום מדיניות שילובם של יוצאי אתיופיה בישראל בידי המשרד האמון על כך והוא משרד רוה"מ. הקביעה כי משרד העליה והקליטה אשר כשל בעבר יהיה זה אשר ינהיג את גיבוש תכנית השילוב, מתעלמת מקביעותיו החד משמעיות של מבקר המדינה וחמור מכך, מגדירה את יוצאי אתיופיה בישראל כעולים חדשים אשר לא מזמן הגיעו לארץ תוך התעלמות ממשקלם הסגולי בחברה הישראלית.
8. שולחתי ביקשה להודיעך כי טוב היתה הממשלה בראשותך עושה אילו לא תביא את הצעת ההחלטה לדיון והחלטה בטרם תובא להתייחסות אצל הנהגת קהילת יוצאי אתיופיה בישראל ותמנע מפטרוניות אשר לא תתרום דבר למטרה המשותפת לקהילה ולממשלה.
9. עוד ביקשה מרשתי להודיעך כי במידה ולמרות מכתבי זה תדון הממשלה בראשותך ותאשר את הצעת ההחלטה נשוא מכתבי זה הרי שבכוונתה של מרשתי לאחוז בכל אמצעי משפטי לשם פסילתה.

  **בברכה ובכבוד רב,**

 **יורם אברהמי, עו"ד**

**העתקים: 1. מליאת הממשלה**

 **2. גב' זיוה מקונן,**

 **מנכ"ל האגודה הישראלית**

 **למען יוצאי אתיופיה.**

492/0/1